钦定古今图书集成/理学汇编/文学典/第120卷 > 《太常敬子任府君传》前人
## 钦定古今图书集成/理学汇编/文学典/第120卷 > 《太常敬子任府君传》前人

耻一物之不知，惜寸阴之徒靡，下帷闭户，投斧悬梁，
虽元晏书淫，文胜经溢，康成之忽忘所往，公叔之颠
坠硎岸，无以异也。若夫天才卓尔，动称绝妙，辞赋极
其精深，笔记尤尽典实，若闻金石，似注河海，少孺速
而未工，长卿工而未速。孟坚辞不逮理，平子意不及
文，孔璋伤于健，仲宣病于弱。其有集论《尚书》，穷文质
之敏，驻马停信，极亹亹之功，莫尚于斯焉。君职等曹
张，声高左陆，时乃高辟雪宫，广开云殿，秋窗春户，冬
燠夏清，九酝斯浮，百羞并荐，云销月朗，聿兹游客，朋
来旅见，辞人才子，辩圃学林，莫不含毫咀思，争高竞
敏。乃整袂端襟，翰飞纸落。豪人贵士，先达后进，莫不
心服貌惭，神气将殚。顾余不敏，厕夫君子之末，可称
冥契，是为神交，二三君子，唯以从游。日暮亭号昭仁，
庶子云咫尺，《康成》斯在，借此嘉言，将无绝乎千载。